text: Oksby Kirke
  
  publiceret: 2023-07-31 07:55:04+02:00
  Oksby Kirke er en sognekirke, der ligger på udjævnede klitbanker syd for den gamle skole i Oksby, som er en del af Blåvand.
  Kirkens forgænger, der lå ensomt i klitterne ved Ho Bugt, og som formentlig bestod af et kor og et skib af bindingsværk var fra ca. 1450-1550, fik et våbenhus på sydsiden i 1791. I løbet af 1800-tallets første halvdel blev bindingsværket dog udskiftet med grundmur. På grund af ombygningen har det tidligere været opfattelsen, at kirken er blevet flyttet to gange, hvilket dog er ukorrekt. Kirken havde længe været hårdt ramt af sandflugt, og i 1800-tallet blev der taget initiativ til at løse problemet ved at flytte kirken. Oksby Gl. Kirke blev nedbrudt i 1891 forud for bygningen af den nuværende kirke for derved at få så mange byggematerialer til genbrug som muligt.
  Kirkegården, der i 1937 blev udvidet mod vest, er hegnet af trådvæv og har indgang i vest.
  Kirken, der blev indviet 21. december 1891, er opført efter tegning af F. Uldall (1839-1921) og er af røde tegl i et nyromansk formsprog med kor og skib og er forsynet med et mindre rytterspir, dvs. et lille tårn med spir, over vestgavlen. Bygningen følger et skema, der genfindes i andre af de mange jyske kirker, Uldall stod bag.
  Rødstensbygningen fremtræder med en enkel facadedekoration udgjort af vandrette savskifter, dvs. rækker hvor stenene er lagt på skrå, så deres hjørner vender udad. Savskifterne er mellem vinduerne og på gavlene. Hovedindgangen med forhal er placeret i vest, og herudover er der også en præsteindgang i korets nordside.
  Koret er forsynet med et enkelt rundbuet støbejernsvindue i sydfacaden, mens skibet er forsynet med fire rundbuede støbejernsvinduer i både syd- og nordfacaden. Endvidere er der små cirkulære vinduer i gavlene.
  Indvendigt er kirkerummet holdt helt i hvidt og overgangen mellem kor og skib markeres af en rundbuet triumfbue. Rummet er dækket af et bjælkeloft.
  En betydelig del af den tidligere kirkes inventar blev kasseret ved nedbrydningen. Dele af inventaret blev dog overført til Mosevrå Kirke, heriblandt den romanske døbefont, mens enkelte stykker blev overflyttet til den nuværende Oksby Kirke. Heriblandt er først og fremmest de senmiddelalderlige alterfigurer anvendt i en ny altertavle med et nygotisk tilsnit fra 1936. Derover stammer et kirkeskib oprindelig ophængt i 1829 også fra forgængeren.
  Af inventar fra opførelsestiden kan nævnes altersølvet, alterstagerne, messehagler, alterskranken, døbefonten og prædikestolen m.fl. Alterbordet fra 1936 er udført som en rekonstruktion af den gamle kirkes sengotiske højaltertavle, hvis 12 apostelfigurer fra ca. år 1500 er blevet genanvendt. Stoleværket, orgelet og klokken blev udskiftet i forbindelse med en istandsættelse i 1974-1975, hvor den røde og gråtonede farvesætning også kom til.